ועדת הכספים, כנסת 17, פרוטוקול מספר 540, 2007-10-17 10:00

סטס מיסז'ניקוב: בוקר טוב חברי הכנסת, אנחנו עוברים לסעיף הבא בסדר היום: צו המכס (איסור יבוא) (תיקון), התשס"ז-2007.

סטס מיסז'ניקוב: תציג את העניין רשות המסים.

דגנית חגי-סעדון: צו המכס (איסור יבוא) הוא צו שאוסר יבוא של טובין מסוימים למדינת ישראל.

דגנית חגי-סעדון: בדרך כלל הטובין האלה פוגעים בבריאות הציבור, בשלום הציבור, אנחנו משתמשים בזה בצורה מצומצמת מאוד, רק כשאנחנו מעוניינים שהמוצרים לא ייובאו למדינת ישראל.

דגנית חגי-סעדון: אנחנו מוסיפים כאן עוד כמה טובין שאנחנו מעוניינים לאסור.

דגנית חגי-סעדון: אתחיל עם ההוראה הראשונה, הוראה כללית, שמדברת על כך, שאנחנו רוצים להחיל את הצו גם על הנספח הישראלי.

דגנית חגי-סעדון: מה זה אומר?

דגנית חגי-סעדון: בעצם, הפרטים שנמצאים בפרקים 1-97 לצו תעריף המכס, אלה פרקים שהם בהתאם לשיטה ההרמונית הכלל עולמית, שמדברים על ייבוא של כל מיני טובין מסוימים.

דגנית חגי-סעדון: זאת בעצם שיטה בפרטים שקיימים בכל העולם.

דגנית חגי-סעדון: החקיקה הישראלית באה לידי ביטוי בנספח הישראלי והיא דנה בכל מיני הפחתות מס לטובין שונים.

דגנית חגי-סעדון: אנשים יכולים לייבא בנספח הישראלי, שזה בעצם נותן פטור, אבל יחד עם זאת, הם גם יתאימו לתוך פרטים שנמצאים בשיטה הכלל עולמית בפרקים 1-97.

שי חרמש: צו עיקרי זה כלל עולמי?

דגנית חגי-סעדון: צו עיקרי זה צו המכס.

שי חרמש: מה זה צו עיקרי ומה זה נספח ישראלי?

ראובן ריבלין: צו עיקרי זה הצו שקיים, עכשיו אנחנו רוצים לתקן אותו.

דגנית חגי-סעדון: איך אנחנו מתקנים אותו – אנחנו מתקנים אותו כשאנחנו מפנים לפרטים מסוימים בצו תעריף המכס.

דגנית חגי-סעדון: צו תעריף המכס שזה צו אחר נותן רשימה של הטובין בכל העולם.

דגנית חגי-סעדון: נניח, ז'קט נמצא בצו תעריף המכס.

דגנית חגי-סעדון: הפרטים האלה הם בהתאם לשיטה כלל עולמית, כדי שכאשר אני ייבא לחו"ל, אני אדבר על פרט 97 ויידעו על מה אני מדברת.

שי חרמש: בכל העולם לא מייבאים טבק כשיש שם דברים אסורים?

דגנית חגי-סעדון: לא, אני בכלל נכנסת להוראה הראשונה, כללית, עוד לא נכנסתי לפרטים.

דגנית חגי-סעדון: מה שאנחנו רוצים לומר, שהוראות הצו יחולו גם על הנספח הישראלי.

דגנית חגי-סעדון: הנספח הישראלי זה נספח שיש שם פרטי מכס, שגם מדברים על טובין שאנחנו מייבאים בדרך כלל, אבל גם מתייחסים לכל מיני הפחתות מס למיניהן.

דגנית חגי-סעדון: למשל, עולים חדשים מייבאים בנספח הישראלי, אבל הם מייבאים רכב, הרכב גם מתאים לנספח הישראלי וגם מתאים לפרט 87 בשיטה הכלל עולמית.

דגנית חגי-סעדון: מה שאנחנו רוצים לעשות למעשה, להחיל את הוראות הצו הזה גם על הנספח הישראלי.

איריס וינברגר: ייבוא טובין למדינת ישראל נעשה בהתאם לצו תעריף המכס שאותו אנחנו מתקנים בוועדה ואתם מאשרים את העלאות המסים שקבועות בצו תעריף המכס.

איריס וינברגר: לאור זה, כל מערכת האכיפה בנויה לפי הפרטים בצו תעריף המכס.

איריס וינברגר: בהתאם, גם צו המכס (איסור יבוא), נשען על צו תעריף המכס.

איריס וינברגר: אם אנחנו רוצים לאסור ייבוא של סוג מסוים למוצרי טבק, תראו שפרטי המכס מופיעים בטור א' אצלכם, אלה הפרטים בצו תעריף המכס.

איריס וינברגר: מה שאנחנו רוצים להסדיר כאן - - -

ראובן ריבלין: מהם הקריטריונים שיפעילו שיקול דעת, שעורך דין מייצג חברה כזאת ולא חברה אחרת?

איריס וינברגר: חס וחלילה.

איריס וינברגר: הטובין שנכנסים לצו הזה זה טובין שלבקשת משרדי ממשלה, טובין שיש בהם סכנה לציבור.

ראובן ריבלין: זאת אומרת, יש קריטריונים שהם נוגעים למוצר, הם במהות.

איריס וינברגר: למוצר עצמו ורק למוצר.

דגנית חגי-סעדון: בדרך כלל אסורים בהתאם לחקיקה ראשית.

דגנית חגי-סעדון: פה יש התייחסות ספציפית ליבוא.

ראובן ריבלין: מה, כמו סמים למשל?

דגנית חגי-סעדון: כמו למשל סמים, חומרי נפץ, משחקי מזל.

יעקב ליצמן: מה זה אומר לגבי יבוא ירקות ופרות, מתי אתם אוסרים?

חיים אורון: זה לא פה.

דגנית חגי-סעדון: יש צו יבוא חופשי שמאפשר יבוא מזון, אם הוא עומד בתנאים - - -

יעקב ליצמן: מה זה תנאים?

דגנית חגי-סעדון: למשל, אם יש להם רישיון.

יעקב ליצמן: שאלתי, מה הסיבה לאיסור יבוא?

דגנית חגי-סעדון: יש עניין של מכסות בייבוא של פרות וירקות, יש גם מטרה של הגנה על ייצור מקומי אבל המטרה הזאת לא נכנסת בצו המכס (איסור יבוא), היא גם לא תהיה איסור לגמרי - - - אם אדם מייבא מוצר מסוים כדי לייצר ממנו מוצר אחר ולייצא, יש לו פטור, הפטור הזה הוא ייחודי למדינת ישראל וקיים בנספח הישראלי.

דגנית חגי-סעדון: אותו אדם שמייבא את זה למטרות האלה מסווג את בנספח הישראלי.

דגנית חגי-סעדון: אבל מה קורה כשאותו אדם מייבא חומר נפץ שאסור בייבוא בכלל, נתיר לו זאת כי הוא מייבא באופן זמני לארץ?

דגנית חגי-סעדון: כמובן שלא.

דגנית חגי-סעדון: לכן, כל מטרת הסעיף היא להחיל את צו המכס (איסור יבוא), גם על הוראות הנספח הישראלי.

חיים אורון: אני חושב שהתיקון הוא נכון, יש רק בעיה אחת.

חיים אורון: הבעיה היחידה, אדוני היושב ראש, שהקואליציה לא באה לעבוד ואם הקואליציה לא באה לעבוד, לא יעברו חוקים.

סטס מיסז'ניקוב: למה לא באה לעבוד?

חיים אורון: עיניכם רואות.

שי חרמש: אין ויכוח על כל מיני דברים שפוגעים בחוק, כמו למשל, חומרי שיקוף על מספרי מכוניות.

שי חרמש: הסבר טכני מעניין, נושא הסקטבורד - - -

סטס מיסז'ניקוב: גלגשת ממונעת.

שי חרמש: אם יש טובת הנאה לחבר כנסת, זה הדבר הזה.

שי חרמש: מצא חן בעיני הסקטבורד, קונה אחד כזה, מקפל אותו בפגז' ומסתובב אתו בתל-אביב.

איריס וינברגר: סקטבורד ממונע הוא כמו רכב, הוא מסוכן, הוא יכול להגיע לכמה עשרות קמ"ש.

דגנית חגי-סעדון: משרד התחבורה קבע שהוא מסוכן.

שי חרמש: והקורקינט בסדר?

דגנית חגי-סעדון: קורקינט ממונע, יש כאלה שהם מותרים על פי קריטריונים של משרד התחבורה, ויש כאלה שהם אסורים.

דגנית חגי-סעדון: כאן מדובר על גלגשת ממונעת.

דגנית חגי-סעדון: לפי חוק התעבורה זה מוגדר כרכב וזה לא עומד בתקינה הבסיסית, כמו ארבע דלתות למשל.

דגנית חגי-סעדון: למעשה זה אסור לשימוש פה בארץ, אז בוודאי שזה אסור לייבוא.

דגנית חגי-סעדון: זה יהיה אבסורד לאפשר את זה לייבוא כשזה אסור לשימוש.

דגנית חגי-סעדון: אני עוברת לפריט הבא – טבק.

דגנית חגי-סעדון: לפי חוק הגבלת הפרסומת בשיווק על מוצרי טבק, אסור לפרסם על מוצרי טבק דמות של אדם או דמות של בעל חיים או דמות מונפשת.

דגנית חגי-סעדון: מה שאנחנו מציעים בסך הכול, שאסור לייבא מוצרי טבק שעל גבי האריזה שלהם יש פרסומת אסורה על פי החוק.

דגנית חגי-סעדון: יש כאן אבסורד, הרי אנחנו לא מאפשרים פרסומת פה במדינת ישראל, האם נאפשר יבוא?

דגנית חגי-סעדון: נקבל יבואן, שעל גבי האריזה שלו יש שדון, דמות מונפשת, שאסורה לפי חוק הגבלת פרסומת, אנחנו נאפשר את היבוא שלו, אבל אסור יהיה למכור אותו.

דגנית חגי-סעדון: ברור שאותו יבואן מתכוון למכור פה בארץ ולהפר את החוק.

דגנית חגי-סעדון: מן הסתם, אנחנו לא מעוניינים לאפשר את היבוא הזה.

דקל וייזר: מדובר פה בחוק לייבואן ספציפי, את מדברת על שדון, מדובר פה על חוק ליבואן ספציפי.

דגנית חגי-סעדון: לא, לא הזכרנו שמות.

דגנית חגי-סעדון: הפריט הבא – אנחנו מבקשים לאסור תרסיס שקוף שנועד לטשטש את תמונת לוחית הרישוי של הרכב בעת צילומה.

דגנית חגי-סעדון: זה ברור.

ניסן סלומינסקי: מי שעושה את זה עובר על איסור?

דגנית חגי-סעדון: בוודאי שהוא עובר על איסור, הוא מנסה להתחמק מעבירה פלילית.

ניסן סלומינסקי: אדם שעושה את זה עבר על החוק?

דגנית חגי-סעדון: בוודאי, אתה עובר על החוק ואתה מעלים את העקבות שלך.

ניסן סלומינסקי: שאלתי, האם יש התייחסות לעבירה?

דגנית חגי-סעדון: אם יש התייחסות לתרסיס?

דגנית חגי-סעדון: אין התייחסות ספציפית על תרסיס.

דגנית חגי-סעדון: יש כל מיני דרכים יצירתיות לעבור על החוק.

דגנית חגי-סעדון: היתה כאן טעות סופר והושמט כל התיקון של פרט 12, אני אקריא אותו, סעיף קטן (2): בפרט 12, בטור ב, בסעיף קטן (א): לאחר המילה לפקודה יבוא: או חלק כאמור אשר יובא לצורך יצוא.

דגנית חגי-סעדון: זה הושמט.

דגנית חגי-סעדון: זה הופיע במכתב של השר בר-און וגם הופיע במכתב של קודמו, השר אולמרט, ואף נכתב גם בגוף הצו עצמו, על מה שחתם השר אולמרט.

דגנית חגי-סעדון: הרעיון הוא כזה, כעיקרון אסור לייבא משחקי מזל, אבל כשאנחנו מייבאים חלקי משחקי מזל שנועדו לצורך עיבוד, תיקון, אריזת הייצוא וייצוא לאחר מכן, מותר לייבא חלקים כאלה, למה?

דגנית חגי-סעדון: אנחנו רוצים לעודד את הייצור הישראלי.

דגנית חגי-סעדון: אנחנו בסך הכול מציעים להרחיב את הפטור על האיסור הזה, גם למי שמייבא חלקי מוצרי מזל, על מנת לייצר ולא רק לעבד, לתקן ולארוז, אלא גם ממש ייצור בפועל.

דגנית חגי-סעדון: יש לנו יצרן כזה ואנחנו לא חושבים שאם הוא מייצר ומייצא, אנחנו צריכים להרוס לו את הייצור המקומי פה בארץ.

ניסן סלומינסקי: איך אתם מוודאים שהוא רק מייצא ולא משאיר את זה בארץ?

דגנית חגי-סעדון: המכס עושה ביקורות.

דקל וייזר: אני בא כוח של חברת למיט אחזקות, נייר עמדה בנושא נמצא לפניכם.

דקל וייזר: לעניין יבוא הסיגריות, שאל חבר הכנסת ריבלין, ובצדק, מהם הקריטריונים.

דקל וייזר: לצערי, אין קריטריונים.

דקל וייזר: אותו חוק מדובר שאליו מפנה הצו, בעניין פרסומות, לא קובע שום דבר לעניין סימון פני המוצר עצמו.

דקל וייזר: פרסומת היא אף פעם לא על המוצר עצמו.

דקל וייזר: כשאתה קונה מוצר, זה שאחרי ראית את הפרסומת במקום אחר ולא על המוצר הספציפי.

דקל וייזר: יש צו ספציפי שעוסק בזה, צו סימון טובין, שאומר מה מותר לסמן על טובין הספציפי, על קופסת סיגריות, מה מותר לסמן ומה אסור, איזה אזהרות צריך ואיזה אזהרות לא צריך.

דקל וייזר: בצו הזה אין שום התייחסות לסמלי מותר כמשהו שאסור.

דקל וייזר: מדובר הכול בסמלי מותג רשמיים שכולם רשומים במדינת ישראל כמותגים מותרים.

דקל וייזר: עכשיו, אותו חוק פרסומות, שאליו מפנה הצו, ברור לאותו חוק, שאין בו את הכלים ולכן בחוק יש סעיף עונשין ברור מאוד, סעיף 11, שמפנה לבית המשפט את הסמכות.

דקל וייזר: אומר, יבואן ייבא מוצר שעבר בו על הגבלות הפרסום, תיגש המדינה לבית המשפט, תגיש כתב אישום כנגד אותו יבואן, היבואן יתמודד עם זה בבית המשפט.

דקל וייזר: מכיוון שלמשרד הבריאות ברור שאין קריטריונים, הוא לא רוצה להתמודד עם זה בבית המשפט ולכן עשה כאן דרך עוקפת מחוקק.

דקל וייזר: כי האפשרות לתקן את החוק הזה ולהוסיף לו את הסעיף הזה.

דקל וייזר: אז עשה דרך עוקפת מחוקק כדי לא לתקן את אותו סעיף ולהגדיר את הפרסומת על פני הקופסה כפרסומת בצורה מפורשת.

דקל וייזר: בי"ת, דרך עוקפת בית המשפט, כדי לא לתת לבית המשפט את הפרשנות.

ראובן ריבלין: על פי הטיעון שלך, התקנה הזאת, כאשר יפעילו אותה על דבר שיש לו פרסום על האריזה של המוצר שאתה רוצה לייבא, אם אתה צודק, תזכה בבג"ץ.

ראובן ריבלין: אם לא, אתה לא תזכה, אבל הצו הזה לא מגביל אותך מעבר להגבלות שקיימות היום.

דקל וייזר: יש כאן סמכות לעקוף ולגרום נזק, נזק כזה כבר נגרם, בעבר הוגשה תביעה באותו סיפור ספציפי, המדינה הודתה בטעותה ושילמה כדי לסגור את התיק בפשרה.

דקל וייזר: לצערי, משרד הבריאות יודע שיש לו כאן בעיה, שיגיש למחוקק הצעה לתקן.

ראובן ריבלין: התקנות האלה אינן נותנות לו איזה שהיא העדפה של אותה מערכת שאתה ייצגת ושילמו לך פיצוי על זה.

דקל וייזר: נכון, אבל בעצם אותו צו נותן לפקיד המכס - - -

ניסן סלומינסקי: אם תתמודד פעם ראשונה, תוכיח שהתקנה סותרת את החוק ותזכה, אז הם יטצרכו להחליט, או לוותר על זה או לשנות את החוק.

דקל וייזר: אם אצטרך, אני אתמודד, אני חושב שצריך לפתור את זה.

דקל וייזר: אני רוצה לדבר על נושא נוסף שהוא חשוב מאוד, יש כאן אפליה חמורה באותה תקנה, בין יבואנים לבין יצרנים מקומיים.

דקל וייזר: התקנה הזאת אומרת, עורכת דין מישר, לצורך הדיון הזה אקבל את טענתה, לא מיועדת ליבואן ספציפי, להילחם בו באותו מוצר, אלא נועדה לגרום לאיזה שהיא חזית אחידה מול כל אותן חברות שעוסקות במכירת סיגריות.

דקל וייזר: רק לשם הדוגמה, יצרן ישראלי מייצר סיגריות, עם אותה בעיה, עם ציור של סוסים וציור של בני אדם, אבל הוא מייצר אותן בארץ.

דקל וייזר: המכס לא יכול לעצור בעדו, היצרן הישראלי ימשיך לייצר וימשיך למכור, בעוד שיבואן לא יכול לעשות זאת.

דקל וייזר: יש כאן אפליה, האפליה יורדת לשורש העניין, יש כאן אפליה בייבוא, דבר שייצור בעיות למדינה ואמנות המס שהמדינה חתומה עליהן לא יכולות ליצור אפליית יבוא כזאת.

אילנה מישר: לגבי טיעון האפליה, אנחנו מדברים על סמכות המכס.

אילנה מישר: יש היתר וכלים לאכיפה של ייבוא מוצר אחר, אם זה מוצר מזון שבניגוד לחוק, יש כלי שמאפשר לעכב זאת במכס, על פי חקיקה קיימת, אותו הדבר לגבי הסיגריות.

דקל וייזר: יש לך כלי אכיפה על היבואן, את מעדיפה כלי אחר.

אילנה מישר: סעיף 5 לחוק בו נקבעה הוראה על איסור שימוש בדמות אדם או בעל חיים, ההוראה חוקקה בשנת 2001 וסעיף 5ב' מתייחס ספציפית לעניין סימן מסחרי ומתן פטור לגבי מוצר ששווק בארץ לפני שנת 2001.

אילנה מישר: למיטב ידיעתי, המוצרים המוצגים כאן, אני זוכרת שוועדות הכנסת, ועדת הכלכלה, דנו בזה והחליטו לא לפטור.

אילנה מישר: הקריטריונים הם הוראות החוק, מה שכתוב בחוק עצמו, שלא ישתמש אדם, לא יעשה פרסומת - - -

ניסן סלומינסקי: נניח שזה היה אחרי 2001, זה נחשב פרסומת?

אילנה מישר: כן, בהחלט, זה פרסומת.

אילנה מישר: אריזה זה כלי פרסומת מספר אחד של כל מוצר טבק.

דקל וייזר: למה לא ציינתם את זה בחוק?

דקל וייזר: הטענה הזאת של משרד הבריאות היא טענה שמשרד הבריאות לא מוכן להגן עליה בבית המשפט ועובדה היא, שמשרד הבריאות שילם 120 אלף שקל פשרה בתיק כי הוא לא רצה להגן על אותה טענה, שזה פרסומת על גבי המוצר.

דקל וייזר: נקודה שנייה, יש כאן בקשה על פני השולחן, ליצור צו עם תחולה רטרואקטיבית.

דקל וייזר: אומרת הגברת הנכבדה, שהחוק מפנה ל-2001 ועכשיו הצו שנכנס לתוקף בשנת 2007 יגיד, אני מחיל את עצמי רטרואקטיבית על שנת 2001, מותגים שנרשמו בשנת 2001 זה בסדר, מה שנרשם אחרי 2001 לא בסדר.

דקל וייזר: אני לא מציע כאן הצעת פשרה, אבל אני אומר - - -

יעקב ליצמן: איפה הרטרואקטיביות?

דקל וייזר: איפה הרטרואקטיביות?

דקל וייזר: בשנת 2001, כשאדם רצה לרשום מותג או לא רצה לרשום מותג, הוא לא ידע לצפות, שש שנים אחר כך יחוקקו צו שיפגום באותו צו.

דקל וייזר: אפשר לומר, ואת זה הגשנו באחת ההצעות שלנו, הצו הזה, תחולתו תהיה על מותגים שנרשמו בארץ החל מיום פרסום הצו ועם זה הרבה יותר קל להתמודד.

אילנה מישר: אני רוצה להבהיר, שהטיעון שמדובר בפרסומת, נבדק בדרגים הבכירים של משרד המשפטים ולא בגלל זה התפשרנו בבית המשפט, זה היה רק בגלל עניין הסמכות.

אילנה מישר: ולגבי התחולה הרטרואקטיבית אני רוצה לומר, כל יצואן שרצה בשנת 2001 לרשום את השם המסחרי, יכול היה לעשות זאת.

אילנה מישר: מי שצפצף אחר כך על הוראות החוק, הצהרנו שבכוונתו לתקן את החקיקה.

ראובן ריבלין: את אומרת, שמותר לשר האוצר לעשות היום מה שיכול היה לעשות ב-2001.

שגית אפיק: לא, הם מפרשים את החוק מ-2001 כך שהוא חל גם על הנושא של יבוא.

שגית אפיק: היא אומרת, מי שעשה עבירה משנת 2001 ועד היום, היא רוצה להחיל את זה עליו.

דקל וייזר: אף אחד לא קבע פה שמישהו ביצע עבירה.

אילנה מישר: את זה יחליט בית המשפט.

דגנית חגי-סעדון: רק לתקן כי חברי הכנסת לא מכירים את הנושא של בג"ץ, מה שקרה, מאז שחוקק החוק וסעיף 5 מדבר על כך מפורשות, אסור היה לפרסם שדונים או כל דמות מונפשת על גבי האריזה.

דגנית חגי-סעדון: מה שאנחנו הוספנו, הוספנו סמכות למכס לאסור בייבוא מהיום ואילך.

דגנית חגי-סעדון: אז מי שפרסם את השדון הזה עד היום במדינת ישראל, עבר על החוק.

ראובן ריבלין: השאלה שלי, האם הצו הזה יחול רק על אדם שעבר על החוק מ-2001, שבעצם אם היו מעמידים אותו לדין על כך שהוא מפיץ מותג כזה או אחר, זאת עבירה על החוק?

דגנית חגי-סעדון: כן.

ראובן ריבלין: אם מישהו קיבל אישורים לייבא - - -

סטס מיסז'ניקוב: חברים, סיימנו את הדיון.

סטס מיסז'ניקוב: רבותיי, אני מעמיד להצבעה את צו המכס (איסור יבוא) (תיקון), התשס"ז-2007.

ראובן ריבלין: אני מודיע לך, שהקואליציה עשתה גיוס ואין לה רוב.

סטס מיסז'ניקוב: אני יודע ובכל זאת אני מעמיד להצבעה את צו המכס (איסור יבוא) (תיקון), התשס"ז-2007, כולל התוספות שהוקראה קודם.

שגית אפיק: ותוספת בסעיף 1א': שעל אריזתם קיימת פרסומת האסורה.

שגית אפיק: כלומר, תתווסף ה' הידיעה.

סטס מיסז'ניקוב: מי בעד אישור צו המכס, מי נגד, ירים את ידו.

סטס מיסז'ניקוב: הצבעה בעד – רוב נגד – אין נמנעים – אין צו המכס (איסור יבוא) (תיקון), התשס"ז-2007 נתקבל

סטס מיסז'ניקוב: הצו אושר פה אחד.

סטס מיסז'ניקוב: אני מודה לכולם, הישיבה נעולה.